b'\n_START_ARTICLE_\nMoheschunder Bannerjee\n_START_SECTION_\nLiv og virke\n_START_PARAGRAPH_\nDet lille som er kjent om Bannerjee stammer fra artikler som John Cochrane skrev for Londons sjakkmagasiner i 1840-\xc3\xa5rene. Cochrane, som var skrankeadvokat i Calcutta, hadde problemer med \xc3\xa5 finne likeverdige motstandere inntil et medlem av Calcutta Chess Club introduserte ham for Moheschunder Bannerjee, en brahmin rundt 50 \xc3\xa5r som angivelig aldri var blitt sl\xc3\xa5tt i sjakk. Cochrane vant over Bannerjee, men ble s\xc3\xa5 imponert over motstanderen at han engasjerte ham som betalt \xc2\xabattach\xc3\xa9\xc2\xbb i Calcutta Chess Club, der Bannerjee forbedret sitt spill radikalt._NEWLINE_Blant Bannerjees bidrag til sjakken h\xc3\xb8rer en gruppe \xc3\xa5pninger som n\xc3\xa5 kalles indisk forsvar (1. d4 Sf6 2. c4). Bannerjee spilte opprinnelig tradisjonell indisk sjakk og var opprinnelig knapt kjent med europeisk sjakk. I indisk sjakk kan ikke b\xc3\xb8ndene starte med \xc3\xa5 hoppe to felter, og mange av Bannerjees \xc3\xa5pninger er basert p\xc3\xa5 at b\xc3\xb8ndene starter med \xc3\xa5 g\xc3\xa5 et felt fram. Sannsynligvis av samme grunn foretrakk han fianchettering under \xc3\xa5pningsfasen i et fors\xc3\xb8k p\xc3\xa5 \xc3\xa5 kontrollere sentrum p\xc3\xa5 avstand i stedet for ved hjelp av sentrumsb\xc3\xb8ndene._NEWLINE_Et medlem av Calcutta Chess Club skrev: \xc2\xabDen eneste spilleren her som p\xc3\xa5 like vilk\xc3\xa5r har noen som helst sjanse mot Mr. Cochrane er en brahmin ved navn Moheschunder Bonnerjee. Mr. Cochrane har selv uttalt om ham at han har et minst like stort naturlig sjakktalent som hvilken som helst annen sjakkspiller han har m\xc3\xb8tt, uten et eneste unntak\xc2\xbb.'